|  |
| --- |
| PRITARTA |
| Klaipėdos miesto savivaldybės |
| tarybos |
| sprendimu Nr. |

**BENDRADARBIAVIMO SUTARTIS**

Nr.

Vilnius

**Lietuvos automobilių kelių direkcija prie Susisiekimo ministerijos** (toliau – Kelių direkcija), juridinio asmens kodas 188710638, kurios registruota buveinė yra J. Basanavičiaus g. 36, LT-03109 Vilnius, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama direktoriaus Egidijaus Skrodenio, veikiančio pagal Lietuvos automobilių kelių direkcijos prie Susisiekimo ministerijos nuostatus, patvirtintus Lietuvos Respublikos susisiekimo ministro 2006 m. lapkričio 30 d. įsakymu Nr. 3-457 „Dėl Lietuvos automobilių kelių direkcijos prie Susisiekimo ministerijos nuostatų patvirtinimo“, ir **Klaipėdos miesto savivaldybė** (toliau – Savivaldybė), juridinio asmens kodas 111100775, kurios registruota buveinė yra Liepų g. 11, LT-91502 Klaipėda, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama Savivaldybės administracijos direktoriaus Sauliaus Budino, veikiančio pagal Klaipėdos miesto savivaldybės tarybos 2013 m. balandžio 25 d. sprendimu Nr. T2-102 ir 2015 m. balandžio 16 d. sprendimu Nr. T2-75 suteiktus įgaliojimus, toliau kartu vadinamos **Šalimis**, o kiekviena atskirai – **Šalimi**, vadovaudamosi teisingumo, protingumo ir sąžiningumo principais, susitarė ir sudarė šią Bendradarbiavimo sutartį, toliau vadinama **Sutartimi**.

**I. SUTARTIES TIKSLAS**

1. Sutarties tikslas – sudaryti sąlygas įgyvendinti Valstybinės reikšmės magistralinio kelio A13 Klaipėda–Liepoja jungiamųjų kelių Klaipėdos m. sav. Klaipėdos m. (unikalus Nr. 4400-2112-6409)  ir valstybinės reikšmės rajoninio kelio Nr. 2250 Klipščiai-Tauralaukis (unikalus Nr. 4400-3018-2695), Pajūrio ir Klaipėdos g., rekonstravimo projektą (toliau – Projektas), įtrauktą į 2016–2018 metų planuojamų įgyvendinti objektų, finansuojamų iš Kelių priežiūros ir plėtros programos lėšų, sąrašą, nustatyti Šalių įnašų naudojimo sąlygas, teises, pareigas ir atsakomybę.

Laisvoje valstybinėje žemėje, esančioje Klaipėdos miesto savivaldybės teritorijoje, valstybinės reikšmės kelias Nr. 2250 Klipščiai–Tauralaukis nuo 0,00 iki 1,374 km (unikalus Nr. 4400-3018-2695) yra Kelių direkcijos Projekto dalis.

Pajūrio ir Klaipėdos gatvių priklausiniai, išskyrus važiuojamąją gatvių dalį, yra Savivaldybės Projekto dalis.

**II. SUTARTIES DALYKAS**

2. Sutarties dalykas yra Šalių bendra veikla ir bendri įsipareigojimai įgyvendinant Projektą bei prisiimtų įsipareigojimų vykdymas tinkamai ir laiku.

3. Šalys šioje Sutartyje nurodytomis sąlygomis ir tvarka, nesiekdamos pelno, o kooperuodamos savo pinigines lėšas, darbą, žinias ir žmogiškuosius išteklius, įsipareigoja bendrai dalyvauti įgyvendindamos Projektą.

4. Sutarties pagrindu nėra sukuriama bendroji dalinė nuosavybė. Įgyvendinant Projektą atlikti statybos darbai nekeičia Šalių turto ar jo dalies teisinės padėties jo savininko ar valdytojo atžvilgiu.

5. Šalys patvirtina, kad:

5.1. turtas, kuriam sukurti ar pagerinti finansavimą skirs Kelių direkcija išKelių priežiūros ir plėtros programos (toliau – Kelių direkcijos lėšos), yra valstybės įmonės „Klaipėdos regiono keliai“ patikėjimo teise valdomi ir laisvoje valstybinėje žemėje Klaipėdos miesto savivaldybės teritorijoje esantys:

5.1.1. valstybinės reikšmės magistralinio kelio A13 Klaipėda–Liepoja jungiamieji keliai Klaipėdos m. sav. Klaipėdos m. (statinio unikalus numeris 4400-2112-6409);

5.1.2 valstybinės reikšmės rajoninis kelias Nr. 2250 Klipščiai–Tauralaukis nuo 0,00 iki 1,374 km (unikalus Nr. 4400-3018-2695), kuriam Klaipėdoje suteikti Klaipėdos ir Pajūrio g. pavadinimai;

5.2. turtui (Pajūrio ir Klaipėdos gatvių priklausiniai, išskyrus važiuojamąją gatvių dalį) sukurti finansavimą skirs Savivaldybė iš Kelių priežiūros ir plėtros programos ir Savivaldybės biudžeto(toliau – Savivaldybės lėšos). Savivaldybė neturi registruoto turto Klaipėdos ir Pajūrio gatvėse;

5.3. Projekto dalis, susijusi su Sutarties 5.1 papunktyje nurodyto turto sukūrimu ar pagerinimu, vadinama Kelių direkcijos Projekto dalimi, o Projekto dalis, susijusi su Sutarties 5.2 papunktyje nurodyto turto sukūrimu ar pagerinimu, vadinama Savivaldybės Projekto dalimi.

**III. ŠALIŲ TEISĖS IR ĮSIPAREIGOJIMAI**

**6. Šalių įsipareigojimai:**

6.1. laiku ir tinkamai atsakyti į klausimus, prašymus, pretenzijas; šalinti trūkumus, atlikti kitus pavedimus, kurie būtini tinkamai vykdyti Projektą;

6.2. nepriimti jokių sprendimų, nutarimų, deklaracijų ir pan., kurie nutrauktų, sustabdytų ar pakeistų Sutarties įsipareigojimus;

6.3. skirti atsakingus darbuotojus, dalyvaujančius administruojant Projektą;

6.4. ūkines operacijas, susijusias su Šaliai priskirtu turtu ir skirtu finansavimu, registruoti savo apskaitoje;

6.5. informuoti apie aplinkybes, kurios gali turėti įtakos Sutarties tinkamam vykdymui, bei apie aplinkybes, kurios gali turėti įtakos Sutarties nutraukimui ar pasibaigimui;

6.6. rengiant ir įgyvendinant Projektą, tvarkyti buhalterinę apskaitą taip, kad apskaitos informacija būtų tinkama, objektyvi, pateikiama laiku, išsami ir naudinga vidaus ir išorės vartotojams;

6.7. teikti audito ir kitoms patikrinimus vykdančioms įstaigoms visą būtiną informaciją, susijusią su projekto įgyvendinimu.

7. Kelių direkcija įsipareigoja:

7.1. suteikti Savivaldybei įgaliojimus vykdyti Kelių direkcijos Projekto dalies statybos darbųviešuosius pirkimus visa apimtimi iki sutarties sudarymo;

7.2. Kelių direkcijos lėšomis finansuoti Kelių direkcijos Projekto dalies įgyvendinimą;

7.3. Kelių direkcijos lėšomis finansuoti Kelių direkcijos Projekto dalies, statinio statybos techninę priežiūrą ir su ja susijusius laboratorinius tyrimus ir bandymus;

7.4. Kelių direkcijos parengtuose teisės aktų projektuose – susisiekimo ministro įsakymo dėl Kelių priežiūros ir plėtros programos tikslinio finansavimo ir (ar) Lietuvos Respublikos Vyriausybės nutarimo dėl Kelių priežiūros ir plėtros programos finansavimo lėšų rezervo lėšų skyrimo – siūlyti Susisiekimo ministerijai skirti trūkstamas Kelių priežiūros ir plėtros programos lėšas Savivaldybės Projekto daliai finansuoti;

7.5.suteikti Savivaldybei visus reikiamus įgaliojimus vykdyti projektavimo paslaugų pirkimus, vykdyti projektavimo priežiūrą ir tvirtinti Projektą;

7.6. laiku ir tinkamai atsakyti į Savivaldybės klausimus, prašymus, pretenzijas; šalinti trūkumus, atlikti kitus Savivaldybės pavedimus, kurie būtini tinkamai vykdyti Projektą;

7.7. pasibaigus statybos darbams, parengti Lietuvos Respublikos Vyriausybės nutarimų projektus dėl valstybės įmonės „Klaipėdos regiono keliai“ patikėjimo teise valdomo valstybinės reikšmės rajoninio kelio Nr. 2250 Klipščiai–Tauralaukis (perduodamo kelio ruožo ilgis bus nustatytas pasibaigus statybos darbams, atlikus kadastrinius matavimus ir suformavus kadastrinių duomenų bylą), perdavimo Klaipėdos miesto savivaldybės nuosavybėn ir „Dėl Lietuvos Respublikos Vyriausybės 1999 m. birželio 9 d. nutarimo Nr. 757 „Dėl valstybinės reikšmės automobilių kelių sąrašo patvirtinimo“ pakeitimo“ projektus (toliau – nutarimų projektai).

**8. Savivaldybė įsipareigoja:**

8.1. parengti Projekto techninį darbo projektą (statybos leidžiantis dokumentas gaunamas valstybės įmonės „Klaipėdos regiono keliai“ vardu), įskaitant technines specifikacijas, organizuoti techninio darbo projekto ekspertizę, projekto vykdymo priežiūrą;

8.2. parengti Projekto statybos darbų ir statinio statybos techninės priežiūros viešojo pirkimo dokumentus ir, gavus Kelių direkcijos įgaliojimą, Lietuvos Respublikos viešųjų pirkimų įstatyme bei kituose teisės aktuose perkančiajai organizacijai numatytomis teisėmis, pareigomis ir atsakomybe įvykdyti viešąjį pirkimą ir parinkti laimėtoją;

8.3. Savivaldybės lėšomis finansuoti Savivaldybės Projekto dalies įgyvendinimą;

8.4. Savivaldybės lėšomis vykdyti ir finansuoti Savivaldybės Projekto dalies statinio statybos techninę priežiūrą, atlikti su ja susijusius laboratorinius tyrimus ir bandymus;

8.5. teikti prašymus Kelių direkcijai dėl Kelių priežiūros ir plėtros programos tikslinio finansavimo ir (ar) finansavimo lėšų rezervo skyrimo Savivaldybės Projekto daliai finansuoti;

8.6. tinkamai tvarkyti atskirą Projekto išlaidų buhalterinę apskaitą taip, kad apskaitos informacija būtų tinkama, objektyvi, pateikiama laiku, išsami ir naudinga vidaus ir išorės vartotojams;

8.7. teikti audito ir kitoms patikrinimus vykdančioms įstaigoms visą būtiną informaciją, susijusią su Projekto įgyvendinimu;

8.8. pasibaigus statybos darbams teisės aktų nustatyta tvarka, Lietuvos Respublikos Vyriausybei priėmus nutarimus dėl valstybinės reikšmės rajoninio kelio Nr. 2250 Klipščiai–Tauralaukis perdavimo Klaipėdos miesto savivaldybės nuosavybėn ir šio kelio išbraukimo iš valstybinės reikšmės automobilių kelių sąrašo, perimti minėtą turtą savo nuosavybėn.

**IV. ŠALIŲ ATSAKOMYBĖ**

9. Šalis, nepagrįstai vengusi ir (ar) atsisakiusi vykdyti šią Sutartį ar realiai jos nevykdanti (nereaguojanti į prašymus, pretenzijas, netaisanti pažeidimų), yra kaltoji Šalis, todėl nukentėjusioji Šalis turi teisę į visą pagrįstų nuostolių atlyginimą iš kaltos Šalies.

10. Šalys privalo atlyginti viena kitai visus kitus nuostolius, kurie atsiranda dėl Sutarties nevykdymo ar netinkamo vykdymo.

11. Šalys už sutartinių įsipareigojimų nevykdymą ar netinkamą vykdymą atsako pagal teisės aktus ir Sutarties sąlygas.

12. Jeigu Sutartis buvo nutraukta vienai iš Šalių atsisakius toliau būti Sutarties Šalimi arba nebegalint toliau būti Sutarties Šalimi, Šalis, kuri nebėra Sutarties Šalis, atsako tretiesiems asmenims pagal prievoles, atsiradusias jai esant Sutarties Šalimi.

**V. SUTARTIES GALIOJIMAS, KEITIMAS, PAPILDYMAS IR NUTRAUKIMAS**

13. Sutartis įsigalioja nuo to momento, kai ją pasirašo abi Šalys, ir galioja iki visiško įsipareigojimų įvykdymo.

14. Sutartis gali būti pakeista, papildyta ar nutraukta rašytiniu Šalių susitarimu.

15. Visi Sutarties pakeitimai ir papildymai galioja ir tampa neatskiriama Sutarties dalimi, jeigu jie yra sudaryti raštu ir pasirašyti abiejų Šalių ar jų įgaliotų atstovų.

**VI. GINČŲ SPRENDIMAS**

16. Ginčai ar kiti nesutarimai, kylantys iš šios Sutarties, sprendžiami geranoriškai, derybų būdu. Šalims nesusitarus, ginčai ir nesutarimai sprendžiami Lietuvos Respublikos įstatymų nustatyta tvarka Lietuvos Respublikos teismuose.

**VII. KITOS NUOSTATOS**

17. Ši Sutartis nesukuria Šalims jokių finansinių įsipareigojimų ir grindžiama geranorišku ir abipusiu Šalių bendradarbiavimu, siekiant įgyvendinti šios Sutarties tikslą.

18. Šalys pareiškia ir garantuoja viena kitai, kad, sudarydamos Sutartį, jos nepažeidė jokių jas saistančių įsipareigojimų, sutarčių, susitarimų, kitų dokumentų, teisės aktų ir trečiųjų asmenų interesų. Šiai Sutarčiai sudaryti nereikia gauti jokių trečiųjų asmenų leidimų ar sutikimų.

19. Šalys vykdo Sutartį pasitikėdamos viena kita ir vadovaudamosi gera valia, protingumo ir sąžiningumo kriterijais.

20. Šalys įsipareigoja susilaikyti nuo veiksmų, kuriais būtų pažeistos Sutarties sąlygos, kurie darytų žalą Šalių interesams, geram vardui ir tarpusavio bendradarbiavimui.

21. Visi Šalių viena kitai perduodami pranešimai turi būti siunčiami registruotu laišku, faksu arba elektroniniu paštu Sutartyje nurodytais adresais arba, jeigu Šalys yra raštu informavusios viena kitą apie tų adresų pasikeitimus, kitais Šalių viena kitai nurodytais adresais. Pranešimai taip pat gali būti perduodami kitoms Šalims pasirašytinai, taip pat faksimiliniu ryšiu, jeigu yra galimas patvirtinimas apie faksimiliniu ryšiu perduoto pranešimo išsiuntimą pranešimo gavėjui.

22. Šalys susitaria laikyti konfidencialia visą su Sutartimi susijusią informaciją ir neatskleisti šios informacijos jokiai trečiajai šaliai be išankstinio raštiško kitos Šalies sutikimo, išskyrus informaciją:

22.1. kuri yra viešai prieinama;

22.2. kurią atskleisti reikalauja norminiai teisės aktai ar kuri nors kompetentingainstitucija;

22.3. kuri turi būti atskleista, kad būtų įgyvendinta Sutartis.

23. Sutarties priedai (jeigu jų būtų), laikomi neatskiriama Sutarties dalimi. Sutarties pasirašymo dieną priedų nėra.

24. Šalys pareiškia, kad perskaitė Sutartį ir suprato jos turinį, pasekmes bei niekieno neverčiamos pasirašė šią Sutartį dviem vienodais egzemplioriais – po vieną kiekvienai Šaliai, lietuvių kalba. Abu egzemplioriai turi vienodą teisinę galią.

25. Dėl visko, kas tiesiogiai nereglamentuota Sutartyje, Šalys privalo vadovautis galiojančiais Lietuvos Respublikos įstatymais ir kitais teisės aktais.

**VIII. ŠALIŲ REKVIZITAI IR PARAŠAI**

|  |  |
| --- | --- |
| **Lietuvos automobilių kelių direkcija prie Susisiekimo ministerijos** | **Klaipėdos miesto savivaldybės**  **administracija** |
| J. Basanavičiaus g. 36, 03109 Vilnius  Kodas 188710638  Tel. (8 5) 232 9600, faks. (8 5) 232 9609  El. p. lakd@lakd.lt  A. s. LT37 7300 0100 0245 6303  „Swedbank“, AB, 73000  Lietuvos automobilių kelių direkcijos prie Susisiekimo ministerijos direktorius  *A. V.*  \_\_\_\_\_\_\_\_\_\_\_\_\_\_\_\_\_\_\_\_\_\_\_  *(parašas)*  Egidijus Skrodenis | Liepų g. 11, 91502 Klaipėda  Kodas 188710823  Tel. (8 46) 39 60 08, faks. (8 46) 41 00 47  El. p. administracija@klaipeda.lt  A. s. LT04 7300 0100 0233 1088  „Swedbank“, AB, 73000  Klaipėdos miesto savivaldybės administracijos  direktorius  *A. V.*  \_\_\_\_\_\_\_\_\_\_\_\_\_\_\_\_\_\_\_\_\_\_\_  *(parašas)*  Saulius Budinas |